
诪讻讜转 讬 注"讘 - 驻讬专讜砖 砖讟讬讬谞讝诇抓

"诪拽诇讟" 讛讬讛 讻转讜讘 注诇 砖诇讟 讘讻诇 驻专砖转 讚专讻讬诐 (爪讜诪转), 诇住讬诪讜谉 讛讚专讱 讛驻讜谞讛 诇注讬专 讛诪拽诇讟, 讻讚讬 砖讬讻讬专 讛专讜爪讞 讘砖讙讙讛 讗转 讚专讻讜 诇注讬专 讛诪拽诇讟 讜讬驻谞讛 诇砖诐. 讗诪专 专讘 讻讛谞讗: 诪讗讬 拽专讗 [诪讛讜 讛讻转讜讘] 讛诪诇诪讚 讝讗转? "转讻讬谉 诇讱 讛讚专讱" (讚讘专讬诐 讬讟, 讙) 诇讜诪专: 注砖讛 [诇讱] 讛讻谞讛 诇讚专讱.


讗 讜诪转讜讱 砖讛讜讝讻专讛 讛诇讻讛 讝讜, 诪讘讬讗讬诐: 专讘 讞诪讗 讘专 讞谞讬谞讗 讘讚专砖转讜 驻转讞 诇讛 驻转讞讗 诇讛讗讬 驻专砖转讗 诪讛讻讗 [驻转讬讞讛 诇驻专砖讛 讝讜 砖诇 讚讬谞讬 讙诇讜转 诪讻讗谉] 诪驻住讜拽 讝讛: "讟讜讘 讜讬砖专 讛' 注诇 讻谉 讬讜专讛 讞讟讗讬诐 讘讚专讱" (转讛诇讬诐 讻讛, 讞), 讜讻讱 讗诪专: 讗诐 诇讞讟讗讬诐 讬讜专讛 讚专讱, 砖讛专讬 诪注诪讬讚讬诐 砖诇讟讬诐 讘讚专讻讬诐 讛诪讜专讬诐 诇讛讜专讙讬诐 讛讬讻谉 讛讬讗 注讬专 讛诪拽诇讟 鈥� 拽诇 讜讞讜诪专 诇爪讚讬拽讬诐 砖注讜讝专 诇讛诐 讛' 讜诪讜专讛 诇讛诐 讚专讱 讟讜讘讛.


专' 砖诪注讜谉 讘谉 诇拽讬砖 讘讚专砖转讜 驻转讞 诇讛 驻转讞讗 诇讛讗讬 驻专砖转讗 诪讛讻讗 [驻转讬讞讛 诇驻专砖讛 讝讜 诪讻讗谉]: 谞讗诪专 讘诪讬 砖讛专讙 讘砖讙讙讛 "讜讗砖专 诇讗 爪讚讛 (讛转讻讜讜谉) 讜讛讗诇讛讬诐 讗谞讛 (讝讬诪谉) 诇讬讚讜 讜砖诪转讬 诇讱 诪拽讜诐 讗砖专 讬谞讜住 砖诪讛" (砖诪讜转 讻讗, 讬讙). 讜讬砖 诇转诪讜讛: 诪讚讜注 讬讙专讜诐 讛' 诇讗讚诐 诇讛讻砖讬诇讜 讘诪注砖讛 讻讝讛? 转砖讜讘讛 诇讚讘专 诪爪讜讬讛 讘驻住讜拽 "讻讗砖专 讬讗诪专 诪砖诇 讛拽讚诪谞讬 诪专砖注讬诐 讬爪讗 专砖注" (砖诪讜讗诇 讗 讻讚, 讬讙), 砖讗讬谉 诪注砖讛 专注 谞注砖讛 讗诇讗 注诇 讬讚讬 诪讬 砖讻讘专 讬砖 讘讜 讞讟讗.


 讜诇驻讬 讝讛 讬砖 诇讛讘讬谉 讗转 讛驻住讜拽 "讜讛讗诇拽讬诐 讗谞讛 诇讬讚讜", 讘诪讛 讛讻转讜讘 诪讚讘专 鈥� 讘砖谞讬 讘谞讬 讗讚诐 砖讛专讙讜 讗转 讛谞驻砖, 讗讞讚 讛专讙 讘砖讜讙讙 讜讗讞讚 讛专讙 讘诪讝讬讚, 诇讝讛 讗讬谉 注讚讬诐 砖讛专讙 讜诇讝讛 讗讬谉 注讚讬诐 砖讛专讙, 讜讗讬谉 讗讬砖 讬讜讚注 诪讛 砖注砖讜, 讜诇讻谉 讗讬谞诐 谞注谞砖讬诐 讝讛 讘讙诇讜转 讜讝讛 讘诪讬转讛. 讛拽讚讜砖 讘专讜讱 讛讜讗 诪讝诪讬谞谉 诪讘讬讗诐 诇讻讱 砖讬讝讚诪谞讜 砖谞讬讛诐 诇驻讜谞讚拽 讗讞讚, 讝讛 砖讛专讙 讘诪讝讬讚 讬讜砖讘 转讞转 讛住讜诇诐, 讜讝讛 砖讛专讙 讘砖讜讙讙 讬讜专讚 讘住讜诇诐, 讜谞驻诇 注诇讬讜 讜讛专讙讜, 讜讘讛讝讚诪谞讜转 讝讜 讬砖 注讚讬诐 讘讚讘专, 讜谞诪爪讗 讝讛 砖讛专讙 讘诪讝讬讚 鈥� 谞讛专讙 讻专讗讜讬 诇讜, 讜讝讛 砖讛专讙 讘砖讜讙讙 鈥� 讙讜诇讛 讻专讗讜讬 诇讜.


 讜讗讙讘 讛注讬住讜拽 讘讚专讱 砖讛' 诪讜诇讬讱 讘讛 讗转 讛讗讚诐, 诪讘讬讗讬诐, 讗诪专 专讘讛 讘专 专讘 讛讜谞讗 讗诪专 专讘 讛讜谞讗, 讜讗诪专讬 诇讛 [讜讬砖 讛讗讜诪专讬诐 讗讜转讛 讗诪专讛] 砖讗诪专 专讘 讛讜谞讗 讗诪专 专' 讗诇注讝专: 诪谉 讛转讜专讛 讜诪谉 讛谞讘讬讗讬诐 讜诪谉 讛讻转讜讘讬诐 讗谞讜 诇诪讚讬诐 砖讘讚专讱 砖讗讚诐 专讜爪讛 诇讬诇讱 讘讛 鈥� 砖诐 诪讜诇讬讻讬谉 讗讜转讜 讜诪住讬讬注讬诐 诇讜.


诪谉 讛转讜专讛 讗谞讜 诇诪讚讬诐 讚讘专 讝讛, 讚讻转讬讘 [砖谞讗诪专] 砖讗诪专 讛' 转讞讬诇讛 诇讘诇注诐: "诇讗 转诇讱 注诪讛诐" (讘诪讚讘专 讻讘, 讬讚), 注诐 砖专讬 讘诇拽, 讜诇讗讞专 诪讻谉 讻讗砖专 讛驻爪讬专, 讜讛讜讻讬讞 讘注爪诪讜 砖讛讜讗 专讜爪讛 诇诇讻转, 讻转讬讘 [谞讗诪专]: "拽讜诐 诇讱 讗转诐" (讘诪讚讘专 讻讘, 讻). 诪谉 讛谞讘讬讗讬诐 鈥� 讚讻转讬讘 [砖谞讗诪专]: "讗谞讬 讛' 讗诇讛讬讱 诪诇诪讚讱 诇讛讜注讬诇 诪讚专讬讻讱 讘讚专讱 (讝讜) 转诇讱" (讬砖注讬讛 诪讞, 讬讝), 讻诇讜诪专, 讘讚专讱 砖讛讗讚诐 讘讞专 诇诇讻转 讘讛 鈥� 砖诐 讬讚专讬讻讜讛讜 诪砖诪讬诐. 诪谉 讛讻转讜讘讬诐 鈥� 讚讻转讬讘 [砖谞讗诪专]: "讗诐 诇诇爪讬诐 讛讜讗 讬诇讬抓 讜诇注谞讜讬诐 讬转谉 讞谉" (诪砖诇讬 讙, 诇讚), 诪砖诪注 砖讗诐 专讜爪讛 讗讚诐 诇诇讻转 讘讚专讱 诇讬爪谞讜转 注讜讝专讬诐 诇讜 诪砖诪讬诐 诇讛讬讜转 诇抓, 讜诇专讜爪讬诐 诇讛讬讜转 注谞讜讜讬诐 谞讜转谞讬诐 讞谉.


讘 讜砖讜讘 诇注谞讬谉 讛讛诇讻讛 讘讚讬谞讜 砖诇 讛讙讜诇讛, 讗诪专 专讘 讛讜谞讗: 专讜爪讞 砖讙诇讛 诇注讬专 诪拽诇讟, 讜诪爪讗讜 讙讜讗诇 讛讚诐 讘讚专讻讜 诇注讬专 讛诪拽诇讟, 讜讛专讙讜 鈥� 驻讟讜专 讙讜讗诇 讛讚诐. 讜诪注讬专讬诐: 拽住讘专 [住讘讜专 讛讜讗] 专讘 讛讜谞讗, 砖讛讻转讜讘 "驻谉 讬专讚祝 讙讜讗诇 讛讚诐 讗讞专讬 讛专讜爪讞... 讜讛讻讛讜 谞驻砖... 讜诇讜 讗讬谉 诪砖驻讟 诪讜转 讻讬 诇讗 砖讜谞讗 讛讜讗 诇讜 诪转诪讜诇 砖诇砖讜诐" (讚讘专讬诐 讬讟, 讜) 鈥� 讘讙讜讗诇 讛讚诐 讛讜讗 讚讻转讬讘 [砖谞讗诪专], 砖讗讬谉 讙讜讗诇 讛讚诐 谞注谞砖 讗诐 讛专讙 讗转 讛专讜爪讞.


诪讬转讬讘讬 [诪拽砖讬诐] 注诇 讚讘专讬 专讘 讛讜谞讗, 诪诪讛 砖砖谞讬谞讜 讘讘专讬讬转讗: "讜诇讜 讗讬谉 诪砖驻讟 诪讜转" 鈥� 讘专讜爪讞 讛讻转讜讘 诪讚讘专, 讻诇讜诪专 讝讛 砖专爪讞 讘砖讙讙讛 讗讬谉 注诇讬讜 诪砖驻讟 诪讜转, 讜诇讻谉 谞爪讟讜讜 讬砖专讗诇 诇注砖讜转 注专讬 诪拽诇讟 诇讛爪讬诇讜 诪诪讬转讛. 讜讚谞讛 讛讘专讬讬转讗 讜诪讜讻讬讞讛 砖讗讻谉 讛讚讘专讬诐 诪讜住讘讬诐 注诇 讛专讜爪讞: 讗转讛 讗讜诪专 砖诪讚讜讘专 讘专讜爪讞, 讗讜 讗讬谞讜 讗诇讗 讘讙讜讗诇 讛讚诐? 讻砖讛讜讗 讗讜诪专 拽讜讚诐 诇讻谉 "讜讛讜讗 诇讗 砖谞讗 诇讜 诪转诪讜诇 砖诇砖讜诐" (讚讘专讬诐 讬讟, 讚) 讜砖诐 讘讜讜讚讗讬 诪讚讜讘专 注诇 讛专讜爪讞 鈥� 讛讜讬 讗讜诪专 砖讙诐 诪讬 砖诪讚讜讘专 注诇讬讜 讻讗谉 讘诇砖讜谉 讝讜 讘专讜爪讞 讛讻转讜讘 诪讚讘专. 讜讗诐 讻谉 拽砖讛 注诇 专讘 讛讜谞讗 诪讘专讬讬转讗 讝讜!


 讜诪砖讬讘讬诐: 专讘 讛讜谞讗  讛讜讗 讚讗诪专 讻讬 讛讗讬 转谞讗 [砖讗讜诪专 讻讚注转 转谞讗 讝讛] 砖讬砖 诇讜 砖讬讟讛 讗讞专转 诪砖讬讟转 讘专讬讬转讗 讝讜. 讚转谞讬讗 [砖砖谞讜讬讛 讘专讬讬转讗] 讗讞专转: "讜诇讜 讗讬谉 诪砖驻讟 诪讜转" 鈥� 讘讙讜讗诇 讛讚诐 讛讻转讜讘 诪讚讘专. 讜讬砖 诇讚讜谉: 讗转讛 讗讜诪专 讘讙讜讗诇 讛讚诐 讛讻转讜讘 诪讚讘专, 讗讜 讗讬谞讜 讗诇讗 讘专讜爪讞? 讻砖讛讜讗 讗讜诪专 "讻讬 诇讗 砖讜谞讗 讛讜讗 诇讜 诪转诪讜诇 砖诇砖讜诐" 鈥� 讛专讬 砖讛讻转讜讘 注诇 讛专讜爪讞 讗诪讜专, 讛讗 [讛专讬] 诪讛 讗谞讬 诪拽讬讬诐 "讜诇讜 讗讬谉 诪砖驻讟 诪讜转" 鈥� 讘讙讜讗诇 讛讚诐 讛讻转讜讘 诪讚讘专.


讜诪谞住讬诐 诇讛讘讬讗 专讗讬讛 诪诪砖谞转谞讜, 转谞谉 [砖谞讬谞讜 讘诪砖谞转谞讜]: 诪讜住专讬谉 诇讜 诇讛讜专讙 讘砖讙讙讛 讛讙讜诇讛 诇注讬专 诪拽诇讟 砖谞讬 转诇诪讬讚讬 讞讻诪讬诐, 砖诪讗 讬讛专讙谞讜 讙讜讗诇 讛讚诐 讘讚专讱, 讜讬讚讘专讜 讗诇讬讜. 讜谞讘专专: 诪讗讬 诇讗讜 [讛讗诐 讗讬谉] 讛讻讜讜谞讛 讚诪转专讜 讘讬讛 [砖诪转专讬诐 讘讜] 讛讞讻诪讬诐 讘讙讜讗诇 讛讚诐, 讚讗讬 拽讟讬诇 [砖讗诐 讛讜讗 讛讜专讙] 讗转 讛专讜爪讞 讘砖讙讙讛 讘专 拽讟诇讗 [讘谉 诪讜讜转] 讛讜讗? 讜讛专讬 讝讛 砖诇讗 讻讚讘专讬 专讘 讛讜谞讗 讛驻讜讟专 讗转 讙讜讗诇 讛讚诐 砖讛专讙 讗转 专讜爪讞 讘砖讙讙讛.


 讜讚讜讞讬诐:  诇讗, 讗驻砖专 诇讛住讘讬专 讻讚转谞讬讗 [讻诪讜 砖砖谞讜讬讛 讘专讬讬转讗]: 讜讬讚讘专讜 讗诇讬讜 讚讘专讬诐 讛专讗讜讬讬诐 诇讜 诇讙讜讗诇 讛讚诐, 讗讜诪专讬诐 诇讜: 讗诇 转谞讛讙 讘讜 诪谞讛讙 砖讜驻讻讬 讚诪讬诐, 讘砖讙讙讛 讘讗 诪注砖讛 诇讬讚讜. 专' 诪讗讬专 讗讜诪专: 讛讜讗 诪讚讘专 注诇 讬讚讬 注爪诪讜, 砖谞讗诪专 "讜讝讛 讚讘专 讛专爪讞" (讚讘专讬诐 讬讟, 讚) 讻诇讜诪专, 讛专讜爪讞 注爪诪讜 爪专讬讱 诇讛转谞爪诇 讜诇讜诪专 讗转 讛讚讘专讬诐. 讗诪专讜 诇讜 讞讻诪讬诐 诇专' 诪讗讬专: 讛专讘讛 砖诇讬讞讜转 注讜砖讛. 砖讬砖 讚讘专讬诐 专讘讬诐 砖讗讚诐 注爪诪讜 拽砖讛 诇讜 诇注砖讜转诐, 讜讗诐 讛讜讗 注讜砖讛 讗讜转诐 讛诐 讗讬谞诐 诪转拽讘诇讬诐, 讜讛诐 谞注砖讬诐 讘讚专讱 讟讜讘讛 讬讜转专 注诇 讬讚讬 砖诇讬讞. 讜讚谞讬诐 讘诇砖讜谉 讛讘专讬讬转讗.


讗诪专 诪专 [讛讞讻诐]: 讘砖讙讙讛 讘讗 诪注砖讛 诇讬讚讜. 讜转讜讛讬诐: 驻砖讬讟讗 [驻砖讜讟 讛讚讘专], 讚讗讬 [砖讗诐] 讘诪讝讬讚, 讜讻讬 讘专 [讘谉] 讙诇讜转 讛讜讗? 讜诪砖讬讘讬诐: 讗讬谉 [讻谉], 砖驻注诪讬诐 砖讗祝 专讜爪讞 讘诪讝讬讚 讘讜专讞 诇注讬专 诪拽诇讟, 讜诪讜住讬驻讬诐:


讜讛讗 转谞讬讗 [讜讛专讬 砖谞讜讬讛 讘专讬讬转讗], 专' 讬讜住讬 讘专' 讬讛讜讚讛 讗讜诪专: 讘转讞诇讛, 讻诇 讛专讜爪讞讬诐 讗讞讚 砖讜讙讙 讜讗讞讚 诪讝讬讚 诪拽讚讬诪讬谉 讜讘讜专讞讬诐 诇注专讬 诪拽诇讟, 讜诇讗讞专 诪讻谉 讘讬转 讚讬谉 砖讘诪拽讜诪诐 砖讜诇讞讬谉 讜诪讘讬讗讬谉 讗讜转诐 诪砖诐.


讜诇讗讞专 砖讘讬专专讜 讘讬转 讛讚讬谉 讗转 讚讬谞讜, 诪讬 砖谞转讞讬讬讘 诪讬转讛 鈥� 讛专讙讜讛讜, 砖谞讗诪专 "讜砖诇讞讜 讝拽谞讬 注讬专讜 讜诇拽讞讜 讗转讜 诪砖诐 讜谞转谞讜 讗转讜 讘讬讚 讙讗诇 讛讚诐 讜诪转" (砖诐 讬讘). 诪讬 砖诇讗 谞转讞讬讬讘 讻诇 注讜谞砖 注诇 诪注砖讛讜 鈥� 驻讟专讜讛讜, 砖谞讗诪专: "讜讛爪讬诇讜 讛注讚讛 讗转 讛专爪讞 诪讬讚 讙讗诇 讛讚诐" (讘诪讚讘专 诇讛, 讻讛) 诪讬 砖谞转讞讬讬讘 讙诇讜转 鈥� 诪讞讝讬专讬谉 讗讜转讜 诇诪拽讜诪讜 诇注讬专 讛诪拽诇讟, 砖谞讗诪专 "讜讛砖讬讘讜 讗转讜 讛注讚讛 讗诇 注讬专 诪拽诇讟讜 讗砖专 谞住 砖诪讛" (讘诪讚讘专 诇讛, 讻讛).


专讘讬 讗讜诪专: 讗讬谉 讛转讜专讛 诪爪讜讜讛 注诇 讛讛讜专讙讬诐 讘诪讝讬讚 诇讘专讜讞 诇注专讬 诪拽诇讟, 讗诇讗 讛转讜专讛 诪转讬讬讞住转 诇诪爪讘 讛拽讬讬诐, 讜讛讛讜专讙讬诐 讘诪讝讬讚 诪注爪诪谉 讛谉 讙讜诇讬谉, 讻住讘讜专讬谉 讛谉 讻讬 讗讞讚 砖讜讙讙 讜讗讞讚 诪讝讬讚 鈥� 拽讜诇讟讜转 讛注专讬诐 讛诇诇讜, 讜讛谉 讗讬谞谉 讬讜讚注讬谉 砖讘砖讜讙讙 拽讜诇讟讜转, 讘诪讝讬讚 讗讬谞谉 拽讜诇讟讜转.


讙 讗诪专 专' 讗诇注讝专: 注讬专 诪拽诇讟 砖专讜讘讛 专讜爪讞讬诐 讻诇讜诪专, 砖讘专讞讜 讗诇讬讛 讛专讘讛 专讜爪讞讬诐 讘砖讙讙讛 注讚 砖谞注砖转讛 专讜讘讛 专讜爪讞讬诐 鈥� 砖讜讘 讗讬谞讛 拽讜诇讟转, 砖谞讗诪专 讘诪讬 砖讛专讙 讘砖讙讙讛 讜讘专讞 诇注讬专 诪拽诇讟 "讜讚讘专 讘讗讝谞讬 讝拽谞讬 讛注讬专 讛讛讬讗 讗转 讚讘专讬讜" (讬讛讜砖注 讻, 讚), 砖讬砖 诇讜 讚讘专讬诐 讛诪讬讜讞讚讬诐 诇讜 诇讛讙讬讚 诇讝拽谞讬 讛注讬专, 讜诇讗 砖讛讜砖讜讜 讚讘专讬讛谉 诇讚讘专讬讜, 砖讗祝 讛诐 讗诪专讜 讚讘专讬诐 讗诇讛 讘砖注转诐 讻讗砖专 讛诐 讙诇讜 诇注讬专 讛诪拽诇讟 讘讛讬讜转诐 专讜爪讞讬诐 讘砖讙讙讛.


讜注讜讚 讗诪专 专' 讗诇注讝专: 注讬专 砖讗讬谉 讘讛 讝拽谞讬诐 (讞讻诪讬诐) 鈥� 讗讬谞讛 拽讜诇讟转 专讜爪讞讬诐 讘砖讙讙讛, 讚讘注讬谞谉 [砖爪专讬讻讬诐 讗谞讜] 砖讬转拽讬讬诐 讛讻转讜讘 "讜讚讘专 讘讗讝谞讬 讝拽谞讬 讛注讬专" 讜诇讬讻讗 [讜讗讬谉]. 讜讘谞拽讜讚讛 讝讜 谞讞诇拽讜 讞讻诪讬诐, 讜讻讱 讗讬转诪专 [谞讗诪专]: 注讬专 砖讗讬谉 讘讛 讝拽谞讬诐, 专' 讗诪讬 讜专' 讗住讬, 讞讚 [讗讞讚 诪讛诐] 讗讜诪专: 拽讜诇讟转, 讜讞讚 [讜讗讞讚 诪讛诐] 讗讜诪专: 讗讬谞讛 拽讜诇讟转. 讜诪住讘讬专讬诐: 诇诪讗谉 讚讗诪专 [诇讚注转 诪讬 砖讗讜诪专] 讗讬谞讛 拽讜诇讟转 鈥� 讘注讬谞谉 [爪专讬讻讬诐 讗谞讜] 砖讬讛讬讜 "讝拽谞讬 讛注讬专", 讜诇讬讻讗 [讜讗讬谉 讻讗谉]. 诇诪讗谉 讚讗诪专 [讜诇讚注转 诪讬 砖讗讜诪专] 拽讜诇讟转 鈥� 转谞讗讬 讝讛 讛讜讗 诪爪讜讛 讘注诇诪讗 [讘诇讘讚], 诇讻转讞讬诇讛, 讗讘诇 诇诪注砖讛 鈥� 讙诐 讘诇讗 讝拽谞讬诐 讬砖 诇讛 讚讬谉 注讬专 诪拽诇讟.


讜注讜讚 谞讞诇拽讜 讘注谞讬谉 讝讛 讘谞讜砖讗讬诐 讗讞专讬诐: 注讬专 砖讗讬谉 讘讛 讝拽谞讬诐, 专' 讗诪讬 讜专' 讗住讬, 讞讚 [讗讞讚 诪讛诐] 讗诪专: 谞注砖讛 讘讛 讘谉 住讜专专 讜诪讜专讛, 讜讞讚 [讜讗讞讚 诪讛诐] 讗诪专: 讗讬谉 谞注砖讛 讘讛 讘谉 住讜专专 讜诪讜专讛. 讜诪住讘讬专讬诐 讗转 讟注诪讬讛诐: 诇诪讗谉 讚讗诪专 [诇讚注转 诪讬 砖讗讜诪专] 讗讬谉 谞注砖讛 讘讛 讘谉 住讜专专 讜诪讜专讛 鈥� 讘注讬谞谉 [爪专讬讻讬诐 讗谞讜] 砖讬转拽讬讬诐 讛讻转讜讘 "讜转驻砖讜 讘讜 讗讘讬讜 讜讗诪讜 讜讛讜爪讬讗讜 讗讜转讜 讗诇 讝拽谞讬 注讬专讜 讜讗诇 砖注专 诪拽讜诪讜" (讚讘专讬诐 讻讗, 讬讟), 讜诇讬讻讗 [讜讗讬谉 讻讗谉]. 诇诪讗谉 讚讗诪专 [诇讚注转 诪讬 砖讗讜诪专] 谞注砖讛 讘谉 住讜专专 讜诪讜专讛 鈥� "讝拽谞讬 注讬专讜" 讛讜讗 诪爪讜讛 讘注诇诪讗 [讘诇讘讚], 诇讻转讞讬诇讛.


讜注讜讚 谞讞诇拽讜 讘注讬专 砖讗讬谉 讘讛 讝拽谞讬诐, 专' 讗诪讬 讜专' 讗住讬, 讞讚 [讗讞讚 诪讛诐] 讗诪专: 诪讘讬讗讛 注讙诇讛 注专讜驻讛 讗诐 谞诪爪讗 讗讚诐 讛专讜讙 诇讬讚 讛注讬专 讛讝讜, 讜讞讚 [讜讗讞讚 诪讛诐] 讗诪专: 讗讬谞讛 诪讘讬讗讛 注讙诇讛 注专讜驻讛. 讜讙诐 讻讗谉 讚讜诪讬诐 讟注诪讬讛诐: 诇诪讗谉 讚讗诪专 [诇讚注转 诪讬 砖讗讜诪专] 讗讬谞讛 诪讘讬讗讛 注讙诇讛 注专讜驻讛 鈥� 讘注讬谞谉 [爪专讬讻讬诐 讗谞讜] 砖讬转拽讬讬诐 "讜讛讜专讬讚讜 讝拽谞讬 讛注讬专 讛讛讬讗 讗转 讛注讙诇讛" (砖诐 讻讗, 讚), 讜诇讬讻讗 [讜讗讬谉 讻讗谉]. 诇诪讗谉 讚讗诪专 [诇讚注转 诪讬 砖讗讜诪专] 诪讘讬讗讛 注讙诇讛 注专讜驻讛 鈥� "讝拽谞讬 讛注讬专 讛讛讬讗" 讛讜讗 诪爪讜讛 讘注诇诪讗 [讘诇讘讚].


讚 讗诪专 专' 讞诪讗 讘专 讞谞讬谞讗: 诪驻谞讬 诪讛 谞讗诪专讛 驻专砖转 专讜爪讞讬诐

